Baharo quiti mehne piti dahre buhero taro õ sehe nire Jesu:
—Potocãta nii nija mʉsare.
Ovejare wihbori sahrĩno sopacai sãaerariro,
sopaca marienopʉ sãariro sehe yaca bʉcʉro jira.
Sopacai sãariro sehe ovejare ñʉ wihboriro jira.
Sopacare cohtariro sopacare pjõohna ovejare ñʉ wihboriro to sãahto sehe.
Ovejare ñʉ wihboriro to durucuchʉ tʉho tara to nuina oveja peri.
Tinare pjirocaro,
ti wama mehne pisurocarucura tiro.
Ã yoaro tinare sahrĩnopʉ jiinare pji wiorucura sopacapʉ.
To yainare jipihtinare pji wio tinare mʉ tãrucura.
Oveja sehe to durucuare masia,
to baharo nʉnʉ tirucura.
Pairore ti masierarirore nʉnʉ tierara tina.
Ã jia paina ti durucuare tʉhoa,
cui mʉrocaa wahara —nire Jesu tinare.
Ahri quitire to ã yahupachʉta to yahuare tʉho ñahaerare tina.
Pari turi Jesu tinare õ sehe ni yahure tjoa:
—Potocãta mʉsare nii nija.
Ovejare wihbori sahrĩno sãari sopaca yoaro sehe jija yʉhʉ.
Jipihtina yʉ pano tarina quihõno yʉ durucuare buheraina,
ovejare ñʉ wihbo mahñoina yacaina yoaro sehe jira.
Ti ã jipachʉta yʉ yaina sehe oveja yoaro sehe jiina painare ne tʉho wahcãerara.
Yʉhʉ ovejare wihbori sahrĩno sãari sopaca yoaro sehe jija.
Tí sopacai sãaina yoaro sehe tjira yʉhʉre wacũ tuaina.
Ã jicʉ yʉhʉ tinare pichacapʉ wahaborinare yʉhdʉchʉ yoaihtja.
Oveja sehe tinare ñʉ wihboriro mehne ti cahmaare bocaro yoaro seheta yʉ yʉhdʉchʉ yoaina cʉ̃hʉ yʉhʉ mehne ti cahmaare bocaahca.
Yʉhʉ tinare noano dʉcata,
noano ñʉ wihboihca —nire Jesu.
Ã ni tuhsʉ õ sehe ni namore:
—Mʉsare mahñoare buheina,
ovejare ñʉ wihbo mahñoina sehe ovejare yacaina yoaro sehe jira.
Yacaa taa,
wajãa taa,
dojomehnea taa tara tina.
Wiho mejeta yʉhʉ sehe yʉ yainare,
oveja yoaro sehe jiinare,
tuaro waro ti wahchea mehne ã catirucuchʉ yoai tahi.
Ovejare noano ñʉ wihboriro yoaro sehe jija yʉhʉ.
Ovejare noano ñʉ wihboriro tinare noano dʉcata,
to yariahtore ne cuierara.
Tó yoaro seheta yʉhʉ cʉ̃hʉ yainare noano dʉcata,
yariahca,
tinare ne soro wahaerahto sehe.
Oveja pʉro cahamacʉno sehe potocã ovejare ñʉ wihboriro jierara.
Ã jia oveja to yaina jierara.
Ã jiro yairo ovejare to chʉro tachʉ ñʉno to cahamacʉno sehe ovejare cohã cũnoca,
mʉrocaa wahara.
To ã cohã cũri baharo,
yairo ovejare to ñahachʉ ñʉa oveja peri mʉroca site wahcãa wahara.
To cahamacʉno sehe to wapataa dihtare cahmana.
Ã jiro tiro ovejare noano ñʉ wihbo ji coaerara —nire Jesu.
Ã ni tuhsʉ õ sehe ni namore:
—Ovejare noano ñʉ wihboriro yoaro sehe jija yʉhʉ.
Ã jicʉ yʉ yainare masija yʉhʉ.
Ã jia yʉ yaina sehe yʉhʉre masina.
Tó seheta yʉ Pʉcʉ cʉ̃hʉ yʉhʉre masina.
Ã jicʉ yʉhʉ cʉ̃hʉ yʉ Pʉcʉre masija.
Oveja yoaro sehe jiina yʉ yaina Cohamacʉ mehne ti ã jirucuhti cjihtire yariaihca yʉhʉ.
Paina oveja pa sahrĩno macaina yoaro sehe jiina paina masa cʉ̃hʉ yʉ yaina jiahca.
Tina cʉ̃hʉre naaihca.
Ã jia yʉ durucuchʉ tʉho wahcãahca tina cʉ̃hʉ.
Ã jia yʉ yaina jipihtina cʉ̃ curuata jiahca.
Ã jicʉ yʉhʉ dihta yʉ yainare ñʉ wihboihca —nire Jesu.
Ã ni tuhsʉ õ sehe ni namore:
—Yʉ yaina Cohamacʉ mehne ti ã jirucuhti cjihtire yariaihca.
Yʉ yariari baharo masa mʉjaihca.
Yʉ ã yoahtiro jichʉ yʉ Pʉcʉ yʉhʉre cahĩna.
Yʉ wajã dutierachʉ yʉhʉre wajã masieraboa tina.
Yʉ cahmano seheta yʉhʉre wajãahca.
Ã jicʉ yʉ yaina Cohamacʉ mehne ti ã jirucuhti cjihtire yariaihca.
Yaria masija yʉhʉ.
Ã yoa masa mʉja masija.
Yʉ Pʉcʉ yʉhʉre tíreta yoa dutire —nire Jesu.
To ã nichʉ tʉhoa judio masa pʉa curua tju ware.
Paina soro tʉhotu,
paina cʉ̃hʉ soro tʉhoture:
—Tiro watĩno to cohtotariro jira.
Ã jiro tʉho masierariro jira.
¿Dohseana tirore pari turi tʉhojari mʉsa?
—nire paina payʉ judio masa.
Paina sehe õ sehe nire:
—Watĩno to cohtotariro jiro ã ni durucueraboa.
Capari ñʉerarirore ñʉchʉ yoa masierara watĩno to cohtotariro.
Ã jiriro jiro tiro watĩno to cohtotariro jierara —nire paina judio masa.